b'\n_START_ARTICLE_\nSalminkallion kalliomaalaus\n_START_SECTION_\nL\xc3\xb6ytyminen ja tutkimus\n_START_PARAGRAPH_\nMaalauksen ilmoitti Ilkka Toivonen vuonna 1987  ja Tapio Seger, J.-P. Taavitsainen ja Ilkka Toivonen tarkastivat kohteen samana vuonna. Vuonna 1998 Tuula Heikkurinen-Montell katsasti paikan ja toisen tarkastuksen teki Miikka Haimila kunnan tilaaman inventoinnin yhteydess\xc3\xa4 vuonna 2004. _NEWLINE_Kalliomaalaus sijaitsee Kukkian Evinsalon ja mantereen v\xc3\xa4liin j\xc3\xa4\xc3\xa4v\xc3\xa4n kannaksen l\xc3\xa4nsipuolella Kuivassalmen pohjoisrannalla kalliojyrk\xc3\xa4nteen juurella. Kuvakent\xc3\xa4ll\xc3\xa4 on pituutta pari metri\xc3\xa4 ja se sijaitsee noin 6 m j\xc3\xa4rven nykytasoa ylemp\xc3\xa4n\xc3\xa4. Maalauksen kohdalla kalliossa on pieni syvennyksen tapainen, jota suojaa ylh\xc3\xa4\xc3\xa4lt\xc3\xa4 p\xc3\xa4in kalliolippa. _NEWLINE_Maalaus on ajoitettu sijaintinsa perusteella kivi- tai pronssikaudelle. Maalaukselta noin 60 metri\xc3\xa4 it\xc3\xa4\xc3\xa4n on Kuivassalmen kivikautinen asuinpaikka. Kukkialla on useita muitakin kivikautisia asuinpaikkoja. Edellisess\xc3\xa4 inventoinnissa vuonna 1963 paikalta l\xc3\xb6ytyi kvartsikaavin ja muu kvartsiesine sek\xc3\xa4 kvartsi-iskoksia. _NEWLINE_Maalauskallio on melko hyv\xc3\xa4ss\xc3\xa4 kunnossa. Pinnan rapautumisesta on merkkej\xc3\xa4 eik\xc3\xa4 kalliopinta kest\xc3\xa4 voimakasta ja toistuvaa koskettelua, sill\xc3\xa4 siit\xc3\xa4 ilmeisesti irtoaa pintaa ja kuvakentt\xc3\xa4 vahingoittuu. _NEWLINE_Luopioisten kautta on kulkenut vanha kulkureitti P\xc3\xa4ij\xc3\xa4nteen l\xc3\xa4ntisen vedenjakajan ylitse it\xc3\xa4\xc3\xa4n.\n_START_SECTION_\nMaalaukset\n_START_PARAGRAPH_\nMaalaus sijaitsee kalliosein\xc3\xa4m\xc3\xa4n syvennyksess\xc3\xa4. V\xc3\xa4ri\xc3\xa4 on suttaantuneena muutaman neli\xc3\xb6metrin alueella, ja maalaus on yleisesti kulunut. Kuviot n\xc3\xa4kyv\xc3\xa4t huonosti. Kuvakentt\xc3\xa4\xc3\xa4 jakaa kahteen osaan l\xc3\xa4hes vaakasuuntainen halkeama, jonka reunoja on punav\xc3\xa4rill\xc3\xa4 maalattu. Halkeaman yl\xc3\xa4puolella on punav\xc3\xa4ri\xc3\xa4 levinnyt laajemmin. V\xc3\xa4ril\xc3\xa4ik\xc3\xa4t ovat hieman eri v\xc3\xa4risi\xc3\xa4. _NEWLINE_Yl\xc3\xa4osan selvin kuvio esitt\xc3\xa4\xc3\xa4 ihmishahmoa, jolla on k\xc3\xa4dess\xc3\xa4\xc3\xa4n pystysuora k\xc3\xa4\xc3\xa4rmem\xc3\xa4inen siksak-kuvio. Ihmisen vasemmalla puolella on pari heikkoa pystyviivaa. My\xc3\xb6s vasemmalla ylh\xc3\xa4\xc3\xa4ll\xc3\xa4 erottuu heikosti ihmishahmo. N\xc3\xa4iden oikealla puolella saattaa olla k\xc3\xa4den painama tai tassun j\xc3\xa4lki. _NEWLINE_Halkeaman alapuolella on leveit\xc3\xa4, pystyj\xc3\xa4 v\xc3\xa4rij\xc3\xa4lki\xc3\xa4 sek\xc3\xa4 vasemmalla alhaalla on kaksi ihmishahmoa, joista toinen erottuu selv\xc3\xa4sti. Molempien k\xc3\xa4det ovat kohotettuina ja jalat haarallaan. Kun kalliota seuraa vasemmalle, l\xc3\xb6ytyy viel\xc3\xa4 pari v\xc3\xa4h\xc3\xa4isemp\xc3\xa4\xc3\xa4 maalausj\xc3\xa4lke\xc3\xa4, joista erottuu heikosti viisi pystyviivaa mutta ei erityisi\xc3\xa4 hahmoja. _NEWLINE_Koska j\xc3\xa4rvelle on matkaa ja maalaus sijaitsee korkealla, se on todenn\xc3\xa4k\xc3\xb6isesti maalattu kallion juurella seisten.'